送毅夫總領淮西
作者：吳泳
朝代：宋

paragraphs: 莫沽金陵酒，莫折金城柳。
但觀二十四橋月，夜夜凄凉照淮口。
孤墉不下兵轉饑，河水淺狹紅賊窺。
就今秋高不飲馬，安得會有休兵時。
赤雲燒空秋岸闊，雨少潮低運溝涸。
莫從局外鑒全勝，緊向棋心尋活著。
昨夜歸來聞好語，大兒踏歌小兒舞。
喜言邊敵歸故巢，且省沿邊轉般苦。
邊民之苦自古然，其媼荷鋤翁戍邊。
老翁無力助王國，但願主聖羣公賢。
上卿奉使亦奇事，肯爲邊氓勞撫字。
酒酣拂劍歌皇華，柂樓紅濕汀蓼花。